Струна
1

Mукло то нечуј неки
у мени случи.

Прснув занемела
смрћу да̑ гласа струна.

2

И меда или жучи
чаша ли ово пуна,
бол ме —

до дна искапим,
мрем неизречјем
у реч.

3

Не мене, не мене,
брата то
у незнању мог
муклије тим
потаја ова мучи.

4

И знам, и знам,
срце где куца,
од злата или тучи,
немо у њему распиње се Бог.

Плакало ил’ певало,
трнова за уздарје
плете му се у потаји круна.

5

Мукло то нечуј неки
у мени случи.

Прснув занемела
смрћу да̑ гласа струна.

Момчило Настасијевић